На основу чланова 32. и 66. Закона о локалној самоуправи („Сл.гласник РС бр. 129/07 и 83/14-др.закон), члана 359. Закона о енергетици („Сл.гласник РС” број 145/14), чланова 48. и 51. Закона о ефикасном коришћењу енергије (“Сл. гласник РС” бр.25/13) чланом 3. тачка 3. и чланом 4.став 3. Закона о комуналним делатностима („Сл.гласник РС” бр. 88/11) и чланова 39. и 98. став 1. Статута града Панчева („Сл. лист града Панчева” бр.1/14-пречишћен текст), Скупштина града Панчева на седници одржаној дана \_\_\_\_\_\_\_. године, доноси

ОДЛУКУ О УСЛОВИМА И НАЧИНУ СНАБДЕВАЊА ТОПЛОТНОМ ЕНЕРГИЈОМ КУПАЦА НА ПОДРУЧЈУ ГРАДА ПАНЧЕВА

* 1. OСНОВНЕ ОДРЕДБЕ

Члан 1.

Овом Одлуком прописују се услови и начин сигурног и квалитетног снабдевања топлотном енергијом која се користи за грејање стамбеног и пословног простора и припрему санитарне топле воде, услови и начин пружања енергетских услуга, права и обавезе енергетског субјекта и купаца топлотне енергије, као и њихови међусобни односи.

Овом Одлуком такође се прописује поступак и надлежност органа за доношење других правних аката, као што су: тарифни систем за одређивање цена топлотне енергије и енергетских услуга, сагласност на цене топлотне енергије, енергетских услуга, правила о раду дистрибутивног система и планови развоја система даљинског грејања.

Члан 2.

Овом одлуком се нарочито уређују:

* планирање и развој система даљинског грејања,
* међусобни односи између енергетског субјекта и купца топлотне енргије,
* власничка разграничења и надлежности за одржавање топлотне опреме,
* услови и начин издавања одобрења за прикључење,
* изградња прикључног вреловода/топловода и топлотне подстанице,
* прикључење на вреловодну/топловодну мрежу,
* почетак испоруке топлотне енергије,
* склапање уговора о продаји топлотне енергије,
* снабдевање и квалитет испоручене топлотне енергије,

- мерно место, мерни уређаји и утврђивање испоручене количине топлотне енергије,

- надлежности за доношење тарифних система и одређивања цена топлотне енергије и

услуга,

* рекламације на испоручену топлотну енергију,
* неовлашћено коришћење топлотне енергије,
* обуставу испоруке топлотне енергије,
* обавезе енергетског субјекта и купца и надзор,
* прелазне и завршне одредбе.

Члан 3.

Поред појмова из Закона о енергетици у овој Одлуци и Тарифном систему примењују се појмови са следећим значењима:

1. Систем даљинског грејања и/или хлађења - значи интегрисани и повезан систем производње, дистрибуције и испоруке топлотне енергије;
2. Енергетски субјект – правно лице, које је уписано у регистар за обављање једне или више енергетских делатности
3. Производни извори - су постројења која претварају примарну енергију горива у топлотну енергију;
4. Купац - правно или физичко лице које купује енергију
5. Дистрибутер (енергетски субјект) је правно лице које врши дистрибуцију и испоруку топлотне енергије и управља дистрибутивним системом топлотне енергије. Дистрибутер је истовремено и снабдевач тарифних купаца топлотном енергијом.
6. Дистрибутивна мрежа је вреловодна и/или топловодна мрежа, која представља систем повезаних термички изолованих цевовода и уређаја који су намењени дистрибуцији топлотне енергије до купаца;
7. Топлотна подстаница је део система даљинског грејања у којој је смештена опрема за мерење, аутоматску регулацију, даљински надзор и испоруку топлотне енергије у унутрашње топлотне инсталације и уређаје купаца;
8. Индиректна топлотна подстаница - је топлотна подстаница у којој се путем измењивача топлоте из примарног система топлотна енергија предаје секундарном систему даљинског грејања;
9. Директна топлотна подстаница - је топлотна подстаница у којој примарни систем без посредства измењивача топлоте, топлотну енергију директно предаје секундарном систему даљинског грејања;
10. Примарни део инсталације у топлотној подстаници

* индиректан тип представља део топлотне подстанице од запорних вентила на улазним цевоводима у топлотну подстаницу са свом опремом за мерење топлотне енергије, аутоматску регулацију и даљински надзор,закључно са измењивачем топлоте;

1. Примарни део инсталације у топлотној подстаници - директан тип представља део топлотне подстанице од запорних вентила на улазним цевоводима у топлотну подстаницу са свом опремом за мерење топлотне енeргије, аутоматску регулацију и даљински надзор, до косог регулационог вентила на краткој вези између повратног и потисног цевовода;
2. Секундарни део инсталације у топлотној подстаници- индиректан тип представља део топлотне подстанице од излазних -секундарних прирубница измењивача топлоте у топлотној подстаници заједно са свом опремом узимајући циркулационе пумпе, колекторе, регулационе вентиле на огранцима, запорну арматуру, сонде и др. до излазних запорних вентила из топлотне подстанице;
3. Секундарни део инсталације у топлотној подстаници

* директан тип представља део топлотне подстанице од косог регулационог вентила на краткој вези између повратног и потисног цевовода заједно са свом опремом узимајући циркулационе пумпе, колекторе, регулационе вентиле на огранцима, запорну арматуру, сонде и др. до излазни запорних вентила из топлотне подстанице;

1. Мерни уређај - је топлотно бројило које се налази у примарном делу подстанице и испуњава законске услове и који непосредно мери испоручену топлотну енергију и основ je за обрачунавање испоручене топлотне енергије купцу;
2. Подмерило (калориметар)- је мерило топлотне енергије које се налази у секундарном делу топлотне подстанице или на унутрашњем делу инсталације објекта, испуњава законске услове и основ је за расподелу трошкова који су регистровани у мерном уређају.
3. Делитељ трошкова испоручене топлотне енергије (алокатор трошкова) - је уређај који омогућава расподелу трошкова топлотне енергије, која је испоручена преко заједничког мерног уређаја у заједничкој топлотној подстаници за више купаца. Појединачни купци одређују своје уделе (учешћа) у трошковима испоручене топлотне енергије, а збир свих удела мора бити 100%;
4. Mерно место је место где је постављен мерни уређај;
5. Предајно место је по правилу мерно место где један енергетски субјект предаје топлотну енергију другом енергетском субјекту, односно купцу;
6. 0брачунско место је шифра зграде или етажне јединице купца, за које снабдевач испоставља рачун;
7. Унутрашње топлотне инсталације и уређаји су инсталације грејања купца и чине део система даљинског грејања од излазних запорних вентила топлотне подстанице до грејних тела и/или уређаја и опреме помоћу којих се даље дистрибуира топлотна енергија за загревање стамбеног и/или пословног простора купца и санитарне топле воде;
8. “Санитарна топла вода” - представља хладну воду из водоводне мреже за коју је Енергетски субјекат испоручио топлотну енергију за загревање на дефинисану температуру из ове одлуке.
9. Инсталисана снага у објекту купца одређује се на основу инсталисаног капацитета (у грејним телима или измењивачу) или уграђеног граничника протока (уговорено максимално топлотно оптерећење).Начин утврђивања максималног топлотног оптерећења за конкретног купца утврђује се уговором;
10. 0добрење за прикључење - је акт који издаје Енергетски субјект, а по захтеву за прикључење на дистрибутивни систем – даљинског система грејања;
11. Грејана површина - за стамбени простор-површина стана из уговора о откупу, односно куповини стана, скица премера предметног стана издата од овлашћеног предузећа; за пословни простор- површина пословне просторије из уговора о закупу или о куповини пословне просторије, записнички утврђена површина коју заједнички утврде енергетски субјект и купац;
12. Еквивалентна површина је површина који се добија рачунским путем тако што се запремина грејаног простора подели висином од 2,6 метара;
13. .Лиценца - дозвола за обављање енергетске делатности утврђена законом;

27.Тарифни купац — је свако правно или физичко лице (власник стамбеног, односно пословног објекта) којем енергетски субјекат на основу писаног уговора испоручује топлотну енегију. Купац такође може бити и заједница правних или физичких лица, који су прикључени на заједничко место за преузимања топлотне енергије;

28.Квалификовани купац – је купац чија је инсталисана снага најмање 1MW и чија годишна потрошња прелази 900 MWh.

* 1. ПЛАНИРАЊЕ И РАЗВОЈ СИСТЕМА ДАЉИНСКОГ ГРЕЈАЊА

План развоја енергетике

Члан 4.

Скупштина града Панчева доноси План развоја енергетике за подручје за које је надлежна, којим се утврђују потребе за енергијом, као и услови и начин обезбеђивања неопходних енергетских капацитета, а у складу са Стратегијом развоја енергетике Републике Србије и Програмом остваривања Стратегије.

Сви енергетски субјекти који учествују у снабдевању купаца енергијом на подручју града Панчева дужни су доставити све податке неопходне за израду Плана развоја енергетике.

План развоја енергетике доноси се на период од пет година и усклађује се са реалним потребама за енергијом и енергентима најмање сваке друге године.

Развој система даљинског грејања

Члан 5.

Енергетски субјекти који учествују у снадбевању купаца топлотном енергијом дужни су да планирају и спроводе свој план развоја који је усклађен са Планом развоја енергетике из члана 4. ове одлуке.

Планови развоја топлификационе мреже и гасификационе мреже морају бити међусобно усклађени.

У складу са стратешким опредељењима Републике Србије о рационалној потрошњи и снабдевању енергијом и заштити животне средине, којом се налаже локалној самоуправи, да уређује снабдевање објеката топлотном енергијом рационално и за околину најприкладније, потребно је објекте или појединачне функционалне делове објеката свуда, где је то могуће, прикључити на вреловодну/топловодну мрежу система даљинског грејања у граду Панчеву.

III СНАБДЕВАЊЕ ТОПЛОТНОМ ЕНЕРГИЈОМ

Енергетске делатности

Члан 6.

Енергетске делатности, у складу са Законом о енергетици, у делу топлотне енергије су: производња и дистрибуција топлотне енергије и снадбевање топлотном енергијом.

Енергетски субјект може отпочети са обављањем енергетске делатности на основу лиценце коју издаје надлежна организациона јединица Градске управе град Панчева, а у складу са Законом о енергетици.

Снабдевање тарифних купаца

Члан 7.

Јавно комунално предузеће «Грејање» Панчево је енергетски субјект који производи топлотну енергију за потребе тарифних купаца, врши дистрибуцију и испоруку топлотне енергије купцима, управља дистрибутивним системом и снабдева топлотном енергијом тарифне купце на подручју града Панчева и испоручује санитарну топлу воду (у даљем тексту: Енергетски субјект).

Енергетски субјект је дужан да енергетске делатности из домена топлотне енергије обавља у складу са законом, овом одлуком, актима донесеним на основу ове одлуке и актом о оснивању.

Енергетски субјект, као снабдевач тарифних купаца топлотном енергијом, обезбеђује топлотну енергију из сопствених извора или закључује у писменој форми годишње или вишегодишње уговоре о куповини топлотне енергије од других произвођача, у складу са билансним потребама тарифних купаца.

Опрема енергетског субјекта

Члан 8.

Топлотну опрему енергетског субјекта коју користи за обављање основне делатности чине:

* уређаји за складиштење, обраду, мерење и регулацију снабдевања примарном енергијом и водом,
* производна постројења,
* мерни уређаји за произведену/преузету топлотну енергију из производних постројења који нису у саставу Енергетског субјекта,
* постројења за обезбеђење протока и притиска,
* вреловодна и топловодна мрежа,
* примарни делови топлотне подстанице, и
* мерни уређаји за испоручену топлотну енергију купцима на примарном делу топлотне подстанице.

Купац топлотне енергије

Члан 9.

Купац топлотне енергије је свако правно или физичко

лице, односно предузетник, којем енергетски субјект на основу уговора испоручује топлотну енергију. Купац такође може бити и заједница правних или физичких лица, који су прикључени на заједничко место за преузимање топлотне енергије.

Топлотна опрема купца

Члан 10.

Топлотна опрема купца је:

* секундарни део топлотне подстанице;
* цевовод и опрема од секундарног дела топлотне подстанице;
* унутрашње топлотне инсталације, грејна тела и вентили;
* подмерила (калориметри) и делитељи трошкова испоручене топлотне енергије (алокатор трошкова);
* сва остала опрема на секундарном делу инсталације у топлотној подстаници;
* примарни и секундарни део у топлотној подстанице у индивидуалним пословним објектима, односно пословни објекти који испуњавају услове за уградњу самосталне топлотне подстанце.

IV ОДРЖАВАЊЕ ТОПЛОТНЕ ОПРЕМЕ

Производни капацитети

Члан 11.

Енергетски субјект је дужан да своје производне капацитете одржава у исправном стању, да обезбеди њихову сталну погонску и функционалну способност и безбедно коришћење у складу са техничким и другим прописима и стандардима, њихову безбедност и услове заштите животне средине уређене законом и другим прописима.

Дистрибутивни систем

Члан 12.

Енергетски субјект, као дистрибутер топлотне енергије, одговоран је за одржавање, функционисање и развој дистрибутивног система усклађеног са потребама постојећих и будућих купаца на подручју за које је задужен за испоруку и снабдевање топлотном енергијом.

Прикључни вреловод/топловод и топлотна подстаница

Члан 13.

Енергетски субјект је одговоран за одржавање и функционисање топловода/вреловода и примарног дела топлотне подстанице као саставних делова јединственог система даљинског грејања.

Уградњу, проверавање исправности и тачност рада, као и одржавање мерних уређаја у топлотној подстаници за мерење испоручене количине топлотне енергије врши енергетски субјект.

Власник објекта је дужан да енергетском субјекту омогући приступ опреми и да трпи извршење радова из претходног става овог члана.

Унутрашња топлотна опрема купца

Члан 14.

Купац је одговоран за одржавање своје опреме из члана

1. ове одлуке, као и да исте технички и функционално одржава у исправном стању о свом трошку.

Уколико купац технички и функционално не одржава своју опрему у исправном стању,енергетски субјект задржава право,а у циљу одржања функционалности система,да изврши неопходне радове на опреми купца,а на терет купца.

Купац може са енергетским субјектом или другим правним лицем са одговарајућом лиценцом, склопити посебан уговор о одржавању своје топлотне опреме.

V ПРАВИЛА О РАДУ ДИСТРИБУТИВНОГ СИСТЕМА

Члан 15.

Енергетски субјект, као оператор дистрибутивног система, доноси Правила о раду дистрибутивног система топлотне енергије (у даљем тексту: Правила о раду), на која сагласност даје Градско веће града Панчева.

Правила о раду садрже техничке условe за прикључење корисника на систем, техничке услове за повезивање са произвођачем топлотне енергије, техничке и друге услове за безбедан рад дистрибутивног система и за обезбеђивање поузданог и континуираног снадбевања купаца топлотном енергијом, поступке у кризним ситуацијама, функционалне захтеве и класу тачности мерних уређаја, као и начин мерења испоручене топлотне енергије.

Правила из става 1. овог члана су јавна и објављују се у„Службеном листу града

Панчева и на интернет страници енергетског субјекта.

VI ОДОБРЕЊЕ ЗА ПРИКЉУЧЕЊЕ

Енергетски услови за израду пројектне документације, изградњу и прикључење објекта

Члан 16.

Инвеститор, односно будући купац топлотне енергије који планира изградњу и прикључење новог објекта - топлотних уређаја на вреловодну/топловодну мрежу, односно жели да изврши измене на већ прикљученој топлотној опреми, а које за последицу могу имати измену прикључне снаге или промену начина рада, дужан је да од енергетског субјекта прибави одобрење за прикључење (у даљем тексту: одобрење), ако законом није другачије регулисано.

Члан 17.

Захтев за издавање одобрења подноси се на обрасцу енергетског субјекта и нарочито, садржи податке о:

1. власнику објекта (фирма и седиште, односно име, презиме и адреса),
2. објекат за који се тражи одобрење (врста, намена објекта, локација и др.),
3. доказ о власништву над објектом, односно парцелом или објектом у изградњи
4. очекиваном временском периоду за који треба да се изврши прикључење,
5. предвиђеној инсталисаној снази, као и о номиналном радном притиску, температури и протоку (капацитету) који је потребно обезбедити на прикључку објекта (ако су у питању специфични захтеви),
6. намени потрошње топлотне енергије,
7. техничким карактеристикама објекта купца, са посебним нагласком на специфичне врсте трошила, ако се таква планирају,
8. могућностима субституције топлотне енергије другом врстом горива и времену потребном за прелазак на субститут и обрнуто.

Члан 18.

Енергетски субјект од инвеститора може да захтева да, и поред попуњеног захтева за одобрење из претходног члана, достави и додатну документацију.

Тачан садржај и потребна документација уз захтев за издавање одобрења ближе се одређују техничким условима за прикључење и коришћење (у даљем тексту: технички услови).

Технички услови су саставни део Правила о раду.

Члан 19.

Енергетски субјект мора дати инвеститору решење о одобрењу, ако је захтев за одобрење усклађен са условима из Правила о раду и ако то дозвољавају могућности опреме (постројења) енергетског субјекта, као и економичност снадбевања топлотном енергијом.

Ако енергетски субјект одбије издавање одобрења, мора навести разлоге одбијања.

Против решења о одобрењу или решења којим се одбија издавање одобрења може се поднети приговор Градском већу Града Панчева у року од 8 дана од дана пријема решења.

Одлука Градског већа Града Панчева је коначна и против ње се може покренути управни спор.

Члан 20.

Енергетски субјект је дужан да у року од 30 дана по пријему писменог захтева инвеститора изда решење о одобрењу, уз услов да је приложена сва потребна документација са одговарајућим сагласностима.

Решењем о одобрењу се дефинишу услови пројектовања и изградње инвеститорове топлотне опреме, а нарочито: место и начин прикључења, услови и начин изградње прикључног вреловода/топловода, топлотне подстанице и унутрашњих инсталација и опреме, као и место и начин мерења преузете топлотне енергије, рок прикључења и трошкови прикључења.

Услови пројектовања и изградње морају бити у складу са Правилима о раду.

VII ИЗГРАДЊА ПРИКЉУЧНОГ ВРЕЛОВОДА/ ТОПЛОВОДА И ТОПЛОТНЕ ПОДСТАНИЦЕ

Члан 21.

Инвеститорову опрему може градити само стручно оспособљени извођач са одговарајућом лиценцом. Опрема се може монтирати, распоређивати и мењати само по одредбама ове одлуке, Правилима о раду за прикључење на вреловодну/ топловодну мрежу и уз сагласност енергетског субјекта.

Члан 22.

Врсту, број и склоп прикључног вреловода/топловода и место прикључења на мрежу одређује енергетски субјект.

Члан 23.

Инвеститор је дужан пријавити енергетском субјекту почетак изградње прикључног вреловода/топловода и топлотне подстанице, најкасније 14 дана пре почетка радова.

Енергетски субјект врши превентивни стручни надзор у току изградње прикључног вреловода/топловода и топлотне подстанице, а у циљу праћења примене техничких услова из одобрења за прикључење, а без посебне надокнаде.

Члан 24.

Инвеститор унапред прихвата да изграђену топловодну/ вреловодну инсталацију преда енергетском субјекту, у власништво, без надокнаде.

Члан 25.

Инвеститор унапред прихвата да на земљишту и објекту у његовом власништву, енергетском субјекту дозволи и омогући прокоп, уколико је то потребно за извођење прикључка за потребе његовог или суседног објекта, а уз услов правичне надокнаде и враћања земљишта у првобитно стање.

VIII ПРИКЉУЧЕЊЕ НА ВРЕЛОВОДНУ/ТОПЛОВОДНУ МРЕЖУ

Члан 26.

Потврду да топлотна опрема инвеститора испуњава техничке услове издаје енергетски субјект на основу инвеститоровог захтева. Захтев за издавање потврде садржи:

– пројекат изведених радова или изјаву да није било одступања од извођачког пројекта

– потврду о упису прикључног вреловода/топловода у катастар подземних инсталација.

Привремено снабдевање топлотном енергијом се може обуставити уколико се утврде недостаци, који битно утичу на исправност и безбедност инсталација или чије отклањање није извршено у прописаном року, тј ако купац не уважи примедбе и захтеве Енергетског субјекта у вези са недостацима и одступањима од важећих прописаних техничких услова, а која су констатована приликом пробног рада.

Енергетски субјект ће обуставити снабдевање топлотном енергијом, све док се његови захтеви не испуне.

У периоду привремене испоруке топлотне енергије, рачуне за утрошену топлотну енергију плаћа инвеститор.

Члан 27.

Енергетски субјект је дужан да прикључи објекат купца на вреловодну/топловодну мрежу у року од 15 дана од дана закључивања уговора о продаји топлотне енергије, под условом да је купац испунио обавезе утврђене одобрењем за прикључење, као и да објекат купца испуњава све техничке и друге прописане услове.

Прикључење се врши у периоду ван грејне сезоне. Изузетно, прикључење се може извршити и у току грејне сезоне, уколико технички услови омогућавају несметан рад система даљинског грејања.

IX ПОЧЕТАК ИСПОРУКЕ ТОПЛОТНЕ ЕНЕРГИЈЕ

Члан 28.

По завршетку изградње топлотних инсталација морају бити изведена сва потребна пробна испитивања и сачињене изјаве и записници о пробним испитивањима.

Ако инвеститор не уважи примедбе и захтеве енергетског субјекта у вези са недостацима и одступањима од важећих прописаних техничких услова, а која су констатована приликом пробног рада, енергетски субјект може обуставити испоруку топлотне енергије све док се његови захтеви не испуне.

Члан 29.

Када се из разлога који нису везани за опрему енергетског субјекта или инвеститора, не може добити употребна дозвола, на основу инвеститоровог захтева може се дозволити пробни рад инвеститорове топлотне опреме. Ово је могуће само ако се тиме не проузрокује штета.

Током пробног рада морају бити изведена сва потребна пробна испитивања и сачињене све изјаве и записници о пробним испитивањима у складу са важећим техничким прописима из ове области и Правилима о раду.

Члан 30.

У случају потребе за прикључење привремених објеката, градилишта, као и објеката за које је одобрен пробни рад у складу са посебним законом може се издати одобрење за привремено прикључење објекта.

Услови, начин и поступак издавања одобрења за привремено прикључење и испоруку топлотне енергије су исти као и у редовном поступку издавања одобрења у складу са одредбама ове одлуке.

Период привременог снабдевања топлотне енергије ограничен је потребама трајања испитивања и подешавања унутрашњих инсталација, периодом верификације исправности, функционисаности и безбедности инсталација, односно потребама купца за грејање објекта и не може имати трајни карактер.

Члан 31.

Енергетски субјект почиње са редовном испоруком топлотне енергије пошто су испуњени сви услови из издатих одобрења и уговора. Ако је објекат нов, потребно је за рад приложити употребну дозволу за објекат ако је објекат постојећи, употребну дозволу за топлотну опрему.

Енергетски субјект и инвеститор записнички утврђују почетак рада или измену инвеститорове топлотне опреме и истом се прилаже изјава извођача инвеститорове топлотне опреме, да је урађено по пројектној документацији.

По завршетку пробног периода обавезе у погледу редовне испоруке топлотне енергије

регулише енергетски субјект директно са купцима и то:

1. са власницима станова;
2. са власницима пословног простора и других заједничких делова објекта.

За станове и пословни простор које инвеститор није продао трошкове редовне испоруке топлотне енергије сноси инвеститор под условима који важе за власнике станова или пословног простора.

Члан 32.

Енергетски субјект са прикључењем инвеститорове опреме на своју вреловодну/топловодну мрежу не преузима одговорност за правилан и безбедан рад инвеститорове опреме и не поправља исту у случају квара, иако је прегледао пројекте, надзирао градњу прикључног вреловода/топловода и топлотне подстанице и учествовао у пробним испитивањима, осим ако је између њих склопљен уговор о одржавању.

Koд вишепородичних стамбених објеката, по истеку гарантног периода од две године, Енергетски субјект преузима послове одржавања опреме инвеститора, ако другачије није дефинисано уговором.

X СКЛАПАЊЕ УГОВОРА О ПРОДАЈИ ТОПЛОТНЕ ЕНЕРГИЈЕ

Члан 33.

Уговор о продаји топлотне енергије између енергетског субјекта и купца закључује се у писаној форми.

Уколико уговор о продаји топлотне енергије није склопљен у писаној форми, сматра се, да је уговорни однос између енергетског субјекта и купца настао са даном почетка испоруке топлотне енергије купцу. У овом случају су енергетски субјект и стварни корисник топлотне енергије недвосмислено одговорни за настале обавезе снадбевања топлотном енергијом у складу са одредбама ове одлуке.

Енергетски субјект није дужан испоручивати топлотну енергију, уколико купац одбије склапање писаног уговора о продаји топлотне енергије.

Члан 34.

Уговор о продаји топлотне енергије садржи:

* податке о купцу,
* адресу предајног места,
* прикључну снагу,
* увршћеност у тарифни систем за преузимање топлотне енергије,

-Споразум о начину расподеле трошкова, ако је заједничко предајно место,

* друге специфичности уговорних односа, које нису дефинисане одредбама ове Одлуке или Тарифног система, у складу са Законом.

Члан 35.

Између енергетског субјекта и купца се закључује уговор. Уговор о продаји топлотне енергије склапа се на неодређено време, осим ако се Енергетски субјекат и купац не

договоре другачије.

Купац може писмено отказати уговор о продаји топлотне енергије, под условима искључења наведеним у овој одлуци и акту о искључењу, са отказним роком до 30 дана, али не у току грејне сезоне. Енергетски субјект уважава раскид са првим следећим обрачунским периодом.

Члан 36.

Купци са заједничким предајним местом морају енергетском субјекту пре склапања уговора о продаји топлотне енергије приложити Споразум о начину расподеле трошкова (у даљем тексту: Споразум трошкова), који је саставни део Уговора о продаји топлотне енергије.

У Споразуму трошкова одређује се удео трошкова снабдевања топлотном енергијом сваког појединачног купца, с тим да збир свих делова мора бити 100%.

Споразумом трошкова може се предвидети да се испоручена количина толплтне енергије преко заједничког предајног места, распоређује на појединачне купце према уређајима за расподелу утрошка топлотне енергије - делитељима трошкова испоручене топлотне енергије (алокатор трошкова), према подмерилима (калориметрима), еквивалентној површини стана или пословног простора, или инсталисаној снази грејне опреме или на начин на који се договоре купци са заједничког предајног места.

Топлотна енергија утрошена за загревање заједничких просторија се обрачунава свим купцима у складу са Споразумом трошкова.

Промена Споразума трошкова може се прихватити уз писмену сагласност више од 65% власника грејане површине прикључених на једну подстаницу и примењује се са првим следећим обрачунским периодом. Уколико код постојећег Споразума трошкова више од 65% власника грејане површине врши расподелу према уређајима за расподелу утрошка топлотне енергије - делитељима трошкова испоручене топлотне енергије (алокатор трошкова), код прикључивања новог купца постојећој групи купаца горе наведени купци морају бити обавештени и ради се допуна Споразума трошкова.

Када купци уграде подмерила (калориметре) постојећа група купаца која је потписала Споразум трошкова мора бити обавештена и ради се допуна Споразума трошкова.

Члан 37.

Ако купци Енергетском субјекту не приложе Споразум трошкова из претходног члана одлуке, енергетски субјект обрачунава појединачне купчеве трошкове снабдевања топлотном енергијом по подацима о трошковима, који му стоје на располагању, а на један од следећих начина:

– према уделу површине/еквивалентне површине појединачног купца у укупној површини/еквивалентној површини свих купаца прикључених на мерни уређај;

– према појединачном уделу kwh сваког купца у односу на укупно измерене kwh на мерном уређају;

– према инсталисаној снази топлотне опреме купца;

– према делитељима топлотне енергије

Члан 38.

Купац мора, у року од 15 дана, писмено обавестити енергетског субјекта о свим променама, које утичу на односе између енергетског субјекта и купца.

Обавештење важи од првог следећег обрачунског периода. Обавештење садржи:

* име, презиме, ЈМБ и адресу дотадашњег купца,
* име, презиме и адреса новог купца,
* приложен доказ о преносу власничког права,
* број и адресу обрачунског места,
* потписану изјаву новог купца на обрасцу енергетског субјекта, да ступа у већ склопљене уговорне односе о продаји топлотне енергије.

До пријема обавештења, за све обавезе из уговора о продаји топлотне енергије, одговоран је дотадашњи купац, тј. дотадашњи купац топлотне енергије је дужан да измири све обавезе како би нови купац био уведен у евиденцију енергетског субјекта.

XI СНАБДЕВАЊЕ И КВАЛИТЕТ ТОПЛОТНЕ ЕНЕРГИЈЕ

Члан 39.

Енергетски субјект испоручује купцу топлотну енергију и обезбеђује на предајном месту (на мерном уређају у топлотној подстаници) потребну количину топлоте за рад топлотних уређаја са инсталисаном снагом, која је одређена пројектом, односно договорена уговором о продаји топлотне енергије, у складу са спољном температуром.

Члан 40.

Енергетски субјект је дужан да тарифном купцу испоручује топлотну енергију за грејање простора у току грејне сезоне ако међусобним уговором није другачије одређено.

Члан 41.

Грејна сезона почиње 15. октобра текуће године, а завршава се 15. априла наредне године.

Обрачунски период за испоручену топлотну енергију почиње 01.10. текуће године а завршава се 30.09. наредне године.

Изузетно, када Републички хидрометеоролошки завод прогнозира средњу дневну температуру нижу од 12° C узастопно 2 дана, грејна сезона може почети и пре рока који је предвиђен у ставу 1. овог члана, али не пре 01.октобра текуће године, односно може трајати и дуже од рока који је предвиђен у ставу 1. овог члана, али не дуже од 30.априла наредне године. У случају ранијег започињања и/или каснијег завршетка грејне сезоне, трошкови падају на терет купца у складу са тарифним системом.

Члан 42.

У току грејне сезоне грејни дан траје по правилу од 5,00 до 21,00 час, а суботом, недељом и празником од 6,00 до 21,00 час и у том периоду енергетски субјект континуирано испоручује топлотну енергију.

Прописана температура у грејаном простору корисника је одређена пројектом и при спољњој температури од -15 °C до + 12° C по правилу је 20 ° са дозвољеним одступањем од + - 2° C, уколико законом или уговором о продаји топлотне енергије није другачије одређено.

Енергетски субјект може у току грејног дана прекинути испоруку топлотне енергије услед повољне спољне температуре, под условом да се одржава прописана температура из претходног става.

При ниским спољним температурама, као и у случајевима посебних техничких решења, у циљу техничке заштите система и обезбеђивања прописаних температура, енергетски субјект може продужити грејни дан или вршити непрекидну испоруку топлотне енергије, и да при томе рационално газдује енергијом.

У времену између 24. и 25. децембра, између 31. децембра и 1. јануара и између 6. и 7. јануара испорука топлотне енергије се не прекида, сем у случају изузетно повољне спољне температуре.

Температура санитарне топле воде износи 45°C у тачки испоруке односно испред запорних вентила на излазу из топлотне подстанице.

Температура санитарне топле воде не може да буде испод 40°C и изнад 50°C.

Члан 43.

У периоду од 1. до 15. октобра енергетски субјект је дужан да изврши пробу функционисања свих топлотних извора и нових и ремонтованих постројења дистрибутивног система.

О распореду вршења проба благовремено ће обавестити кориснике, извођаче радова и друга заинтересована лица преко средстава јавног информисања.

Члан 44.

Уколико се, у складу са дугорочним техничко-технолошким развојем енергетског система даљинског грејања, услови снабдевања толико промене да су потребне измене, преправке или замене на топлотној опреми Енергетског субјекта и купца, све трошкове који настану у овом случају, сноси Енергетски субјект за топлотну опрему која му је поверена за обављање своје делатности, а Купац све трошкове за топлотну опрему која је у његовом власништву као и опрему за коју постоји обавеза заједничког одржавања од стране купца.

Ако купац не преузме трошкове преправке своје и заједничке топлотне опреме или ако преправка није извршена правовремено и није временски усклађена са радовима на топлотној опреми Енергетског субјекта, Енергетски субјект обуставиће испоруку топлотне енергије, све док се не испуне сви услови за поуздан и правилан рад његове опреме у новим условима, што ће се регулисати Уговором о продаји топлотне енергије.

XII МЕРНО МЕСТО, МЕРНИ УРЕЂАЈИ И УТВРЂИВАЊЕ ИСПОРУЧЕНЕ КОЛИЧИНЕ ТОПЛОТНЕ ЕНЕРГИЈЕ

Члан 45.

Мерни уређај представља место предаје енергије и место разграничења одговорности за предату енергију између Енергетских субјеката међусобно, односно између Енергетског субјекта и купца енергије.

Енергетски субјект је у обавези да мерне уређаје на примарном делу топлотне подстанице обезбеђује, и дужан је да их као своја средства, угради, одржава, баждари и врши мерења испоручене енергије.

Тип, величина и начин постављања мерног уређаја одређује енергетски субјект у складу са Правилима о раду.

Мерни уређај мора имати одобрење типа и сертификат у складу са прописима.

Уколико постоје техничке могућности уграђују се радијаторски вентил са термостатском главом и уређаји за расподелу утрошка топлотне енергије -делитељи трошкова испоручене топлотне енергије (алокатор трошкова) или подмерила (калориметри), све о трошку купца. Купцу није дозвољена никаква активност (померање, скидање, баждарење и сл.) на мерним уређајима, без сагласности Енергетског субјекта.

Енергетски субјект, када постоје техничке могућности, мора да омогући уградњу радијаторских вентила са термостатском главом и уређаја за расподелу утрошене топлотне енергије - делитеља трошкова и подмерила (калориметара), под условом да је одлуку о уградњи донело више од 65% власника грејане површине прикључене на једну топлотну подстаницу.Члан 46.

Уколико је код купца, због промене прикључне снаге, потребно заменити мерни уређај, трошкове набавке и замене мерног уређаја сноси купац.

Члан 47.

Количина топлотне енергије, мерена мерним уређајем, утврђује се непосредно на основу очитавања мерног уређаја постављеног на мерном месту у топлотној подстаници.

Члан 48.

Испоручена количина топлотне енергије се мери непосредно, посредно или се одређује, ако је мерни уређај покварен, са обрачуном за упоредни обрачунски период.

Под упоредним периодом се подразумева количина испоручене топлотне енергије измерене на мерном уређају у време кад је био исправан при истој спољној температури.

Члан 49.

Испоручена количина топлотне енергије, која је зависна од спољне температуре, за обрачунски период када је топлотно бројило било покварено, се одређује следећом формулом:

q x h x t x f x c=C Где су:

C - цена утрошка топлотне енергије (дин/месец)

q - инсталисана снага топлотне подстанице (kWh) h - број часова грејања дневно (h/дан)

t - број дана у обрачунском месецу (дан/месец)

c - јединична динарска цена 1,00 kW топлотне енергије (дин/kWh)

Корективни фактор добија са на следећи начин: f=(tu-ts)/(tu-tp),

са значењем:

tu ----------- пројектована унутрашња температура просторије (20°C)

ts -------- просечна спољна температура у обрачунском периоду добијена од надлежног метеролошког органа

tp ------ спољна пројектна температура (-18°C).

Члан 50.

Податке са мерних уређаја очитава енергетски субјект, осим ако се уговором не регулише другачије.

Члан 51.

Купац мора енергетском субјекту омогућити приступ до мерних уређаја ради очитавања и надзора уређаја, прописаних законом и подзаконским актима као и овом одлуком.

Ако енергетски субјект због купчевих разлога, није могао очитати мерне уређаје, купац мора на основу обавештења енергетског субјекта доставити правилно очитано стање мерних уређаја у договореном року и тако, како то енергетски субјект одреди. Ако купац не достави стање мерних уређаја, енергетски субјект ће му обрачунати испоруку количине топлоте у складу са чл.48. и 49. ове одлуке.

Члан 52.

Редовне прегледе, овере и замене мерних уређаја (топлотно бројило на мерном месту у прикључној подстаници) у складу са прописима и без посебне месечне надокнаде за одржавање мерних уређаја врши енергетски субјект.

Енергетски субјект и купац имају и поред редовних прегледа из става 1. овог

члана право провере тачности мерних уређаја. Ако се при контролном прегледу установи веће одступање мерних уређаја, од допуштеног, трошкове провере сноси енергетски субјект, у супротном , онај ко је преглед захтевао.

Ако провера мерних уређаја покаже њихово веће одступање, од оног које дозвољавају важећи прописи, рачуна се да је мерни уређај покварен, па се за тај временски период обрачунава количина испоручене топлоте у складу са чланом

49. ове Одлуке.

XIII ТАРИФНИ СИСТЕМ И ЦЕНА ТОПЛОТНЕ ЕНЕРГИЈЕ И УСЛУГА

Члан 53.

Тарифним системом уређују се елементи за обрачун и начин обрачуна топлотне енергије купцима, као и елементи за обрачун и начин обрачуна извршених услуга за потребе купца.

Тарифни елементи за обрачун топлотне енергијe и услуга садрже фиксне и варијабилине трошкове пословања.

ФИКСНИ трошкови обухватају:

* трошкове материјала /трошкови материјала и резервних делова за инвестиционо одржавање средстава, остали материјал и резервни делови, без трошкова енергената наведених код варијабилног дела цене
* трошкове зарада, накнаде зарада и остали лични расходи,

-трошкове производних услуга (услуге инвестиционог одржавања средстава и остале услуге),

* трошкове амортизације и резервисања,
* нематеријалне трошкове,
* финансијске расходе,
* остале расходе,
* и друге трошкове пословања којима се обезбеђује одговарајућа стопа и рок повраћаја средстава од инвестиција у енергетске објекте и одговарајућа профитна стопа- добит.

ВАРИЈАБИЛНИ трошкови обухватају:

* трошкове енергената,
* трошкове сопствене потрошње топлотне енергије потребне за рад производних уређаја,
* трошкове електричне енергије за производњу и дистрибуцију топлоте,
* трошкове текућег одржавања (материјал, резервни делови и услуге),
* трошкове воде и хемијске припреме воде (ХПВ) (без хладне воде за санитарну топлу воду),
* остале варијабилне трошкове

Елементи тарифног система исказују се у тарифним ставовима на основу којих се врши обрачун преузете енергије, односно извршених услуга у обављању енергетских делатности за обрачунски период.

Тарифним системом се могу одредити различити тарифни ставови, зависно од количине и врсте преузете енергије, снаге и других карактеристика преузете енергије, сезонске и дневне динамике потрошње, места преузимања и начина мерења.

Накнада за услугу одржавања унутрашњих инсталација, која представља део инсталације од излазних запорних вентила топлотне подстанице до радијаторских вентила купца, а које нису у саставу Енергетског субјекта

утвђује се на основу дефинисаних услова из уговора закљученог са купцем.

Овој накнади припадају трошкови одржавања овог деласистема и то:

* трошкови материјала (трошкови материјала и резервних делова за инвестиционо одржавање средстава, остали материјал и резервни делови),
* трошкови зарада, накнаде зарада и остали лични расходи,
* трошкови производних услуга (услуге инвестиционог одржавања средстава и остале услуге) нематеријалне трошкове,
* трошкови осигурања од штете настале цурењем воде из инсталација или из делатности,
* остали расходи.

Члан 54.

Тарифним системом одређују се тарифни ставови за обрачун цена испоручене топлотне енергије за тарифне купце, дистрибутивне услуге и трошковe уговарања, обрачуна и наплате испоручене топлотне енергије.

Члан 55.

Тарифни ставови за испоручену топлотну енергију за исту категорију тарифних купаца једнаки су на целој територији града Панчева.

Члан 56.

Тарифни систем за обрачун испоручене топлотне енергије, односно извршене услуге обављања енергетске делатности, доноси Скупштина града Панчева.

Члан 57.

Цене топлотне енергије су слободне или регулисане.

Цене топлотне енергије за квалификоване купце су слободне и утврђују се уговором који закључују квалификовани купац и снадбевач.

Цене по којима се топлотна енергија испоручује тарифним купцима су регулисане.

Цене по којима се топлотна енергија испоручује тарифним купцима и цене услуга које се врше за кориснике утврђује енергетски субјект, а уз примену Тарифног система из чланова 53 и 54. ове одлуке.

Одлуку о ценама доноси Надзорни одбор Енергетског субјекта по испуњењу услова из члана 53 , уз сагласност Градског већа града Панчева.

XIV РЕКЛАМАЦИЈЕ НА СНАБДЕВАЊЕ ТОПЛОТНОМ ЕНЕРГИЈОМ

Члан 58.

Квалитет испоручене топлотне енергије на месту преузимања (топлотна подстаница) може рекламирати купац, односно овлашћени заступник купца у зградама са више независних функционалних целина.

Поред квалитета испоручене топлоте такође се може рекламирати:

* количина испоручене топлотне енергије на месту преузимања,
* обрачун испоручене количине топлотне енергије,
* друге услуге до прикључног блок вентила излазних купчевих инсталација из топлотне подстанице,
* све уочене неправилности у раду топлотне подстанице и инсталације, које потичу од опреме и за коју је одговоран енергетски субјект.

Члан 59.

Купац може ставити рекламацију на висину температуре и захтевати мерење температуре грејаног простора, те уколико је рекламација оправдана, уважава се од момента подношења захтева за мерењем.

Члан 60.

Енергетски субјект, након подношења захтева за мерењем температуре од стране купца, у обавези је да изврши мерење температуре простора у присуству купца.

Температура у просторијама мери се на 0,75м висине у средини просторије и о утврђеном стању саставља се записник у два примерка, од којих један обавезно задржава купац.

Записник из претходног става је основ за остваривање права купца на умањење наплате за топлотну енергију, за месец у коме је мерење извршено.

Уколико је измерена температура нижа од прописане, а за то је одговоран енергетски субјект, тада се рачун за грејање, умањује за 10%, али од фиксног дела цене грејања за број дана и просторије у којима су измерене температуре ниже од прописаних.

Купац је у обавези да буде присутан приликом мерења температуре. У случају неоправданог одсуства и немогућности да се температура мери иако је купац упознат са временом и даном изласка Комисије за мерење, сматраће се да је захтев неоснован.

Члан 61.

Купац има право да рекламира непоштовање прописане температуре санитарне топле воде, на регулационом воду у топлотној подстаници, у тачки испоруке, односно испред запорних вентила на излазу из топлотне подстанице.

Рекламација је оправдана уколико је ниво потрошње мањи од 80 л по члану домаћинства.

Купац може поднети захтев Енергетском субјекту да испита узрок неквалитетног загревања. Енергетски субјект је дужан да сваку примедбу купца евидентира и одмах приступи отклањању недостатака на постројењима које одржава, а везано за испоруку санитарне топле воде. Уколико се квар на постројењу не може санирати у року од 24 часа, купац има право умањења плаћања рачуна за број дана за колико није било санитарне топле воде и то од фиксног дела цене санитарне топле воде.

Уколико је Купац незадовољан температуром санитарне топле воде, има право умањења плаћања рачуна за испоручену санитарну топлу воду, искључиво на основу записника, који се формира на лицу места и у којем се констатуjе да jе температура у топлотној подстаници, у тачки испоруке, односно испред запорних вентила на излазу из топлотне подстанице, нижа од прописане овом одлуком. Записник потписују купац и Енергетски субјект, а један примерак записника се уручује купцу.

Уколико Енергетски субјект не испоручује санитарну топлу воду из разлога који се нису могли предвидети односно спречити (недостатак енергената на тржишту, виша сила, елементарне непогоде, хаварија и сл.), поступиће се у складу са мерама и поступцима у кризним ситуацијама које доноси надлежни орган јединице локалне самоуправе.

Члан 62.

Рекламације на испостављени рачун или обрачун за испоручену количину топлотне енергије, односно друге услуге које је обављао Енергетски субјекат, на основу ове одлуке, односно по основу уговора са купцем, се достављају у писаној форми (приговор), у року од 15 дана, од завршетка обрачунског периода.

Енергетски субјект дужан је, у року од 30 дана од дана пријема рекламације, одговорити купцу.

Приговор на испостављени рачун или обрачун или уговор не одлаже плаћање рачуна односно обрачуна за неспорни део.

Члан 63.

Купац има право да захтева у случају техничких или других сметњи у испоруци топлотне енергије, а за које је одговоран енергетски субјект, да се сметње

отклоне у року од 24 часа, а најдуже два дана од дана пријема обавештења о сметњи.

Члан 64.

Трошкове Енергетског субјекта проистекле из интервенције по рекламацијама (излазак на терен, мерења, експертизе и сл.), сноси Енергетски субјект у случају оправдане рекламације (недовољно снадбевање, сметње на топлотној опреми енергетског субјекта), односно купац у случају неоправдане рекламације или немогућности преузимања потребне количине топлотне енергије због квара, односно сметњи на купчевој топлотној опреми.

Уколико се утврди да је приликом мерења температуре по захтеву купца ,у поступку који је прописан чланом 60. ове одлуке, температура била у складу са чланом 42. ове одлуке трошкове сноси купац.

Члан 65.

У случају поремећаја или прекида у снабдевању топлотном енергијом услед више силе, хаварије, прекида у испоруци енергената, електричне енергије и других разлога који се нису могли предвидети, односно спречити енергетски субјект је дужан да у најкраћем могућем временском року предузме мере на отклањању поремећаја односно прекида услуге грејања.

XV ИСКЉУЧЕЊЕ И НАКНАДНО ПРИКЉУЧЕЊЕ ГРЕЈАНОГ ПРОСТОРА И САНИТАРНЕ ТОПЛЕ ВОДЕ

Члан 66.

Купци топлотне енергије за објекат који представља независну функционалну целину и који има сопствену подстаницу, могу поднети писмени захтев за отказ уговора о продаји топлотне енергије и искључење са система даљинског грејања, ван грејне сезоне.

После искључења престаје свака одговорност енергетског субјекта за опрему у топлотној подстаници.

Члан 67.

Купац који је етажни власник стана или пословног простора или других заједничких делова објекта, код испоруке топлотне енергије са једног мерног места, може поднети писаним путем, појединачан захтев за отказ уговора о продаји топлотне енергије и захтев за искључење са система даљинског грејања.

Да би купац из става 1. овог члана био искључен са система даљинског грејања, уколико техничке могућности то дозвољавају,потребно је да прибави сагласност 65% власника грејане површине прикључених на једну топлотну подстаницу.

Сагласност мора бити оверена печатом скупштине, односно савета станара, а тамо где нема формиране скупштине, односно савета станара сагласност мора бити оверена од стране надлежног органа.

Купац који је искључен са система даљинског грејања у обавези је да измирује фиксни део цене грејања.

Давањем сагласности из става 2. овог члана, одговорност за квалитет грејања преузимају власници станова, пословних просторија и других заједничких делова објекта.

**Члан 68.**

Искључење по захтеву купаца из члана 66. и 67. ове одлуке није дозвољено у току грејне сезоне.

По захтеву за искључење енергетски субјект поступа у периоду од 1.05. до 1.09. текуће године.

Члан 69.

Уколико се купац из члана 66. ове одлуке чији објекат представља независну функционалну целину која је искључена са система даљинског грејања, поново одлучи за снабдевање топлотном енергијом, за ново прикључење плаћа све трошкове прикључења као и нови купац .

Уколико се купац из члана 66. ове одлуке определио за измиривање фиксног дела цене, за ново прикључење плаћа само директне трошкове прикључења.

Уколико се купац из члана 67. ове одлуке чија је стамбена или пословна јединица искључена са система даљинског грејања, поново одлучи за снабдевање топлотном енергијом, за ново прикључење плаћа само директне трошкове прикључења

Члан 70.

Надзорни одбор енергетског субјекта донеће акт којим ће се ближе регулисати начин и услови искључења купаца са система даљинског грејања и система санитарне топле воде.

Акт из става 1. овог члана доставиће се на сагласност Градском већу града Панчева.

**Члан 71.**

Када се топлотна енергија испоручује са једног мерног места, отказ уговора о продаји тополотне енергије и искључење са система даљинског грејања, појединачног купца неће бити могућ ако не постоје техничке могућности за потпуну обуставу испоруке топлотне енергије у стан или пословни простор.Стварање техничких могућности доказиваће се елаборатом за сваки случај посебно, јер је испорука топлотне енергије неминовна преко дела заједничке унутрашње инсталације која пролази кроз стан/пословни простор, а која је функционално повезана у целом објекту.

За израду елабората о техничким могућностима за искључење може бити задужен енергетски субјект или предузеће овлашћено за израду пројектне документације у овој области.

Aкт о искључењу ближе одређује садржину елабората.

XVI НЕОВЛАШЋЕНО ПРЕУЗИМАЊЕ ТОПЛОТНЕ ЕНЕРГИЈЕ

Члан 72.

Забрањено је самовласно прикључивање или искључивање објеката, уређаја или инсталација на систем даљинског грејања и систем санитарне топле воде.

Забрањено је коришћење топлотне енергије мимо мерних уређаја (где је успостављен систем мерења потрошње топлотне енергије), или мимо услова утврђених уговором о продаји топлотне енергије.

Ако купац преузима топлотну енергију без сагласности енергетског субјекта или ако утиче на мерне уређаје на штету енергетског субјекта, енергетски субјект је овлашћен да потрошену топлотну енергију обрачуна у складу са чланом 49. ове одлуке и са урачунавањем највишег фактора преузимања топлоте.

Члан 73.

Ако трајање неовлашћеног преузимања топлотне енергије није могуће тачно одредити, неоправдано преузимање топлотне енергије се зарачунава уназад за 12 месеци за стамбени простор и уназад 36 месеци за пословни простор.

Члан 74.

Купац мора енергетском субјекту платити такође све трошкове и штету, коју је произвео са неовлашћеним преузимањем топлотне енергије.

XVII ОБУСТАВА ИСПОРУКЕ ТОПЛОТНЕ ЕНЕРГИЈЕ

Члан 75.

Енергетски субјект ће привремено обуставити испоруку топлотне енергије купцу уколико купац својом опремом уноси сметње у испоруци енергије или се не придржава одредби уговора о продаји топлотне енергије, а у складу са одредбама ове Одлуке.

Пре привремене обуставе испоруке топлотне енергије купцу мора бити достављена писмена опомена у којој је одређен рок од 8 дана за отклањање уочених неправилности и недостатака.

Након истека рока из писмене опомене, Енергетски субјекат ће привремено обуставити испоруку топлотне енергијe купцу.

Члан 76.

Енергетски субјект обуставља испоруку топлотне енергије по претходној опомени:

* због одржавања односно отклањања сметњи у раду на сопственој топлотној опреми,
* због проширења мреже,
* ако купац оштети своју или опрему енергетског субјекта тако, да је угрожен рад система даљинског грејања и ако омета снабдевање топлотном енергијом друге купце,
* ако купац одузима топлотну енергију без сагласности енергетског субјекта,
* ако купац не одржава своју топлотну опрему тако, да обезбеђује неометан рад односно снабдевање топлотном енергијом,
* ако купац не омогући енергетском субјекту сигуран приступ и рад у простор у коме је купчева топлотна опрема,
* ако купац писмено не обавести енергетски субјект о власничким, статусним и другим променама, које утичу на односе између купца и енергетског субјекта,
* ако купац препродаје топлоту без сагласности енергетског субјекта,
* ако купац не плаћа испоручену топлотну енергију два месеца на предајном месту у прикључној подстаници и не измири друге обавезе према енергетском субјекту,
* ако купац у року, који одреди енергетски субјект, не склопи писмени уговор о снабдевању топлотном енергијом,
* ако истекне рок за пробни рад купчеве топлотне опреме, купац до истека рока не добије употребну дозволу.

Члан 77.

Енергетски субјект привремено обуставља испоруку топлотне енергије без претходног обавештавања:

* ако купац неовлашћено троши воду за грејање из вреловодне и/или топловодне мреже даљинског система грејањa
* ако топлотна опрема Енергетског субјекта угрожава околину,
* ако купац због смањене количине топлотне енергије услед квара извора или транспортне опреме, не уважава упутство о ограничењу преузимања топлоте.

Члан 78.

Поновно укључење и испорука топлотне енергије по обустави почеће кад се отклоне разлози за привремену обуставу и кад се Енергетском субјекту измире сви трошкови настали као последица искључења из система, што подразумева обавезу купца у погледу измирења трошкова у висини фиксног дела цене као и стварне трошкове укључења.

XVIII ОБАВЕЗЕ ЕНЕРГЕТСКОГ СУБЈЕКТА

Члан 79.

Енергетски субјект:

- води и ажурира евиденцију купаца,

* обавештава купца о планираним обуставама испоруке топлотне енергије у јавној форми,

-организује дежурну службу за непрекидан пријем рекламација и благовремено интервенисање у случају кварова на својој опреми и по рекламацијама купаца,

* обавештава купце о стању система даљинског грејања и плановима његовог развоја, укупној потрошњи и динамици потрошње топлотне енергије, ценама и променама цене топлотне енергије и услуга и другим елементима од интереса за купце,

осавремењава системе мерења и пропагира и стимулише системе мерења који ће омогућавати да сваки купац плаћа само оно што је и потрошио, а у циљу што рационалније потрошње топлотне енергије

Члан 80.

Енергетски субјект има право проверавања и постављања регулационе опреме у прикључној подстаници, да би се испунили радни услови, који произилазе из пројектне документације купчеве топлотне опреме и уговора о продаји топлотне енергије, као и Техничким условима за прикључење на вреловодну/топловодну мрежу без обзира на промену квалитета грејања код купаца.

XIX ОБАВЕЗЕ КУПАЦА

Члан 81.

Купац:

* одговара за правилно руковање (рад) и одржавање своје топлотне опреме,
* не мења постављене параметре протока и температуре на опреми у топлотној подстаници,
* не мења без писмене сагласности енергетског субјекта своју топлотну опрему, која би могла проузроковати промене рада његове топлотне опреме,
* је одговоран, да топлотна подстаница у затвореном простору у сваком тренутку буде доступна енергетском субјекту,
* држи у просторији прикључне подстанице радну документацију са шемама опреме и налепљеним упутством,
* одржава простор и помоћну опрему те приступ до просторија, где је његова топлотна опрема, тако да енергетском субјекту буду обезбеђени радни услови, који важе за радне просторе,
* прати обавештења енергетског субјекта о сметњама при снадбевању топлотом, установљеним на предајном месту,
* oдговара за штету и последице, које су настале због радне онеспособљености његове топлотне опреме,
* мора да спречи да његовом топлотном опремом рукују други купци или снабдевачи,
* не може да препродаје испоручену топлотну енергију без сагласности енергетског субјекта,
* мора да oмогући прикључење топлотне опреме трећег лица на прикључни цевовод, ако исти подноси додатно оптерећење, а на основу одобрења за прикључење, од стране енергетског субјекта,
* мора да омогући енергетском субјекту прикључивање уређаја за даљински пренос података из топлотне подстанице, без одштетног захтева за постављање уређаја,
* одговара за штету која је проузрокована вршењем интервенција на његовој топлотној опреми,
* измирује своје обавезе у складу са овом Одлуком, Уговором о продаји топлотне енергије, Тарифним системом и позитивним законским прописима који регулишу ову област.

XX ОБАВЕШТАВАЊЕ

Члан 82.

Енергетски субјект је дужан да организује информациони сервис за директну телефонску комуникацију са купцима топлотне енергије и корисницима енергетских услуга, а у циљу уредног пријема и евидентирања рекламација, као и ради благовременог и истинитог информисања корисника о догађајима у систему.

Инфомациони сервис ради 24 сата дневно, а расположиви бројеви телефона се објављују у (локалној) дневној штампи.снабдева купца топлотном енергијом према параметрима дефинисаним у уговору о продаји топлотне енергије

Члан 83.

Енергетски субјект и купци су дужни да се узајамно информишу о неисправностима које примете на својој опреми, а које би могле утицати на нормалан рад опреме енергетског субјекта и купца.

Члан 84.

О свим планираним прекидима испоруке, енергетски субјект је дужан да обавести купце преко средстава јавног информисања, најмање 24 сата пре прекида испоруке.

О принудним прекидима испоруке енергетски субјект је дужан давати информације о узроцима прекида испоруке и предвиђеном трајању отклањања поремећаја у снабдевању.

XXI НАДЗОР

Члан 85.

Надзор над применом одредаба ове Одлуке и над законитошћу рада енергетског субјекта, врше надлежне организационе јединице Градске управе града Панчева за стамбено-комуналне послове и финансије.

Послове инспекцијског надзора над применом ове Одлуке и аката донетих на основу те Одлуке врши организациона јединица Градске управе града Панчева надлежна за послове комуналне инспекције, ако поједини послови тога надзора нису законом и другим прописима стављени у надлежност других органа.

Комунално-полицијске послове при вршењу надзора над одржавањем комуналног реда утврђеног овом одлуком, у складу са законом и другим прописима врши комунална полиција.

XXII КАЗНЕНЕ ОДРЕДБЕ

Члан 86.

Новчаном казном у износу од 50.000 до 1.000.000 динара казниће се за прекршај Енергетски субјект, односно друго правно лице ако:

1. Не одлучи о захтеву купца за прикључење објекта у року из члана 20. ове Одлуке;
2. Не поштује рок о почетку и завршетку грејне сезоне сходно члану 41. ове Одлуке
3. Не води евиденцију о купцима како је то предвиђено чланом 78. ове Одлуке
4. Не испоручује топлотну енергију како је то предвиђено чланом 41. ове Одлуке

Новчаном казном у износу 5.000 до 75.000 динара казниће се за прекршај из става 1. овог члана одговорно лице у Енергетском субјекту.

Новчаном казном у износу од 50.000 до 1.000.000 динара казниће се купац као правно лице, за прекршај:

1. Не омогући Енергетском субјекту приступ опреми, сходно члану 13.став 3. ове одлуке;
2. Онемогући овлашћеним лицима приступ мерним уређајима, сходно члану 51. ове одлуке.
3. Не омогући инспекцијски надзор, сходно члану 84. ове одлуке;
4. Без писмене сагласности Енергетског субјекта прикључе или искључе своју топлотну опрему са дистрибутивног система, сходно члановима 16. и 72. ове Одлуке

5) Без писмене сагласности Енергетског субјекта мења прикључну снагу у објекту, противно члановима 16, 17, 18, 19 и 20. ове Одлуке

6) Користи своју опрему супротно техничким условима из члана 26. ове Одлуке

7) Поступа супротно члану 81. ове Одлуке

За прекршај из става 3. овог члана казниће се и одговорно лице у правном лицу новчаном казном у износу до 5.000 динара до 75.000 динара.

За прекршај из става 3. овог члана казниће се предузетник новчаном казном у износу до 10.000 до 250.000 динара.

За прекршај из става 3. овог члана казниће се физичко лице новчаном казном у износу до 5.000 динара до 75.000 динара.

1. ПРЕЛАЗНЕ И ЗАВРШНЕ ОДРЕДБЕ

Члан 87.

Ова Одлука се примењује за све већ склопљене и нове односе у вези са снадбевањем топлотном енергијом.

Сви купци који су искључени са система даљинског грејања, по било ком основу, од дана ступања на снагу ове одлуке, имају обавезу да измирују фиксни део цене грејања у складу са овом одлуком и Актом о искључењу.

Поступци за прикључење на вреловодну/топловодну мрежу или измене већ прикључених купчевих топлотних уређаја, који су покренути пре ступања на снагу ове Одлуке, завршиће се по одредбама до тада важеће Одлуке о условима и начину снабдевања топлотном енергијом купаца на подручју града Панчева („Службени лист града Панчева” бр.2/14- пречишћен текст и 6/14)

Члан 88.

Купци, који са енергетским субјектом до ступања на снагу ове Одлуке, немају склопљен уговор о продаји топлотне енергије, обавезни су да склопе уговор у року од годину дана од ступања на снагу ове Одлуке.

Купци, који су етажни власници или корисници станова, обавезни су у року из става 1. овог члана са енергетским субјектом склопити уговор о продаји топлотне енергије, без обзира на то да ли се уговарање врши са појединачним власницима односно корисницима станова или скупштином станара, односно саветом зграде.

Члан 89.

Уговори о продаји топлотне енергије склопљени са физичким и правним лицима пре ступања на снагу ове Одлуке, важе до склапања писменог уговора са купцима по овој одлуци, а најдуже до истека две године од дана ступања на снагу ове одлуке.

Члан 90.

Енергетски субјект је дужан уградити одговарајуће мераче за мерење испоручене топлотне енергије (на прагу топлане) у дистрибутивну мрежу.

Енергетски субјект је дужан уградити одговарајуће мерне уређаје за мерење испоручене топлотне енергије купцима у топлотним подстаницама о свом трошку.

Члан 91.

Енергетски субјект може одобрити попуст Купцу за редовност плаћања до 10%.

Члан 92.

Посебним актом Скупштине града Панчева, биће дефинисан Тарифни систем за обрачун испоручене количине топлотне енергије купаца на подручју града Панчева.

Члан 93.

Даном почетка примене ове Одлуке, престаје да важи Одлука о условима и начину снабдевања топлотном енергијом купаца на подручју града Панчева („Службени лист града Панчева” бр.2/14-пречишћен текст и 6/14).и Одлука о условима и начину снабдевања топлотном енергијом купаца на подручју града Панчева („Службени лист града Панчева” бр.19/14).

Члан 94.

За купце којима се обрачун услуге грејања врши по м2 стамбеног односно пословног простора, а за услугу санитарне топле воде по члану домаћинства, до почетка грејне сезоне 2015/2016 енергетски субјект ће примењивати важећи начин обрачуна по ценама на које је сагласност дао оснивач.

Члан 95.

Ова одлука ступа на снагу осмог дана од дана објављивања у “Службеном листу града Панчева”.